khistorydata/jeongjo-sjw-relations huggingface dataset:
정조 24년 · 목
迎接都監啓言勅使入京時禁雜人等節京兆及該部專當擧行而府部吏隸其數甚少有難專責故自弘濟院迎恩門至城內諸處令三軍門總戎廳分掌嚴禁已有近例今亦依此擧行之意請分付允之又啓言在前勅使入京日自弘濟院至迎恩門主管無人防護禁雜人等節未免疏虞故使御營廳除出略干校卒嚴飭禁雜人矣今亦依近例擧行之意請分付各該營允之
정조 24년 · 강
命勅使致祭魂殿時祭物熟設處所定于武兼廳
정조 24년 · 목
迎接都監啓言今此魂殿致祭時祭物熟設處所設於便近處武兼廳
정조 24년 · 강
迎接都監以祭幣禮物數爻啓
정조 24년 · 목
該都監啓言卽接遠接使移文則祭幣及賞賜禮物數爻謄書上送焚帛則用帛一疋云祭幣禮物數爻依例正書以入○祭幣單銀壺一把重二十兩銀爵三隻每隻重四兩帛一疋檀香一炷銀二百兩折價係牛犢一隻桌筵二十張猪羊酒等物白紡絲六疋白綾六疋藍紡絲一疋○禮物單黑狐裘一襲三等貂皮一百張全備玲瓏鞍轡馬一匹大蟒緞二疋小蟒緞一疋粧緞一疋錦緞一疋大緞二疋四團補緞二疋石靑緞一疋
정조 24년 · 강
迎接都監以勅使弔祭時祭物物目啓
정조 24년 · 목
該都監啓言勅使弔祭時祭物物目器數依例別單書入○中朴桂六器紅散子四器白散子四器藥果五器山蔘餠一器松古餠一器太末敬丹餠一器丁含敬丹餠一器蒸餠一器切餠一器甫是餠一器自朴餠一器床花餠一器油沙餠一器細麪一器煎蒸一器白蒸一器實栢子一器實榧子一器實胡桃一器石榴一器黃栗一器生梨一器大棗一器乾柹子一器水正果一器生薑正果一器天門冬正果一器追淸一器蔈右看藍一器烏海藻看藍一器竹筍看藍一器雜湯一器灰全鰒湯一器鷄子湯一器生鮮湯一器獐肉湯一器生雉湯一器䑋甫只一器絡蹄甫只一器肝炙一器生鮮炙一器生雉炙一器獐肉炙一器猪肉炙一器猪肉孰片一器熟䑋炒一器熟全鰒一器炒紅蛤一器蒸海蔘一器生鮮煎油魚一器菜一器香醞酒二壺香一炷畵龍燭二丁牛一隻羊一口猪一口
정조 24년 · 강
迎接都監以勅使在館時各差備釐正名數啓
정조 24년 · 목
該都監啓言勅使在館時館門把守及館內守直房守房子各差備等依今春勅行時釐正名數擧行別單書入○舊東門禁軍二人小西門禁軍一人訓局砲手二名外南門禁軍一人訓局砲手二名內南門禁營將校一人禁軍一人禁衛軍二名宴三門禁營將校一人禁軍一人禁衛軍二名南井門禁營將校一人禁軍一人禁衛軍二名內小西門禁營將校一人禁軍一人禁衛軍一名新東門御營將校一人御營軍二名上勅房守一名房子二名三等八名房守三名房子三名副勅房守一名房子二名三等六名房守二名房子二名一大通官房守一名房子一名三等一名房守一名房子一名二大通官房守一名以上二十一名訓局砲手次知將校二人房子一名三等一名房守一名房子一名別大通官房守一名房子一名三等一名房守一名房子一名一次通官房守一名房子一名三等一名房守一名房子一名二次通官房守一名房子一名三等一名房守一名房子一名押扛直一名以上十六名禁衛軍次知將校二人廚房汲水軍二名上副勅房溫堗兼廁間直二名以上四名訓局砲手次知將校一人通官溫堗兼廁間直二名頭目廁間直一名以上三名禁衛軍次知將校一人鞍子直一名御營軍次知將校一人譯官二十人別監四人中禁四人敎師二名結束色書吏一人近仗軍士一名旗鼓官一人軍牢六名小通事二十三名通官兒房守五名
정조 24년 · 강
命勅行勞問使以沿路迎慰使中從便差定假承旨以前去所奉御貼勅使所到處別問安擧行後狀聞
정조 24년 · 목
政院啓言觀此迎勅都監草記勞問一款不爲擧論而取考前例則雖無致謝皆有勞問今番勞問之無端竝闕有違格例勞問使依前以沿路迎慰使中儐臣從便差定假承旨以前去所奉御帖勅使所到處別問安擧行後狀聞事請下諭允之
정조 24년 · 강
命龍仁縣令丁遇泰拿囚分揀
정조 24년 · 목
義禁府啓言龍仁縣令丁遇泰待山陵都監看役竣事拿來事命下矣丁遇泰看役竣事今方待命卽爲拿囚敎以分揀
정조 24년 · 강
詣孝元殿親行六虞祭
정조 24년 · 목
時至具衰服杖出廬次贊禮禮曹判書李晩秀導入就位跪俯伏哭止哭四拜仍詣盥洗位盥手去杖陞詣靈座前三上香執瓚灌地執幣獻幣降復位已而陞詣靈座前行初獻禮大祝檢閱李存秀讀祝訖予降復位亞獻官領議政沈煥之行亞獻禮終獻官左議政李時秀行終獻禮訖予跪俯伏哭盡哀止哭四拜詣望燎位望燎還廬次
정조 24년 · 강
命承傳色吳福謙拿處
정조 24년 · 목
敎曰內閣問安批答誤傳當該承傳色內官拿處
정조 24년 · 강
命享官中老病人減下以綾城尉具敏和等啓下
정조 24년 · 목
敎曰享官中老病人減下綾城尉具敏和光恩副尉金箕性刑曹判書朴準源漢城右尹趙觀鎭啓下
정조 24년 · 강
詣孝元殿親行晝茶禮
정조 24년 · 강
許副刑曹判書朴準源
정조 24년 · 목
敎曰職務相妨刑曹判書朴準源許副今日政差出
정조 24년 · 강
遞承旨李集斗以南公轍代之前也望
정조 24년 · 목
以申絢爲副應敎尹行恁爲禮曹參判韓用鐸爲工曹參判趙鎭寬爲知經筵趙尙鎭爲刑曹判書趙觀鎭豊寧君單付金銑爲應敎韓興裕爲校理洪明浩爲知敦寧徐瀅修爲右尹徐有聞爲禮曹參議尹守九爲昌陵參奉姜必齊爲思陵參奉李奎瞻爲假監役丁志璿爲典獄參奉守九必齊奎瞻志璿竝初仕也
정조 24년 · 강
以趙觀鎭差下勳府有司堂上
정조 24년 · 목
敎曰昨秋下敎如昨日今番加資豈特賞典豊寧君趙觀鎭忠勳府有司堂上差下
정조 24년 · 강
吏曹以副正字李聖淵等改名啓
정조 24년 · 목
該曹啓言權知承文院副正字李聖淵改以箕淵吾老梁萬戶李聖胤改以德胤東林別將李聖沆改以尙沆云請令藝文館給帖允之
정조 24년 · 강
迎接都監啓請弔勅時祭幣祭品賜物勅使入京前入送都監之意分付儐臣
정조 24년 · 목
該都監啓言取考弔勅時謄錄則祭幣祭品及賜物勅使入京前一日入送都監則祭帛檀香銀壺銀爵移送弔祭所賻物緞疋與銀子行禮時陳列賜物入呈于承政院矣今亦依近例使任譯輩預爲周旋入京前入送都監之意請分付儐臣允之
정조 24년 · 강
以申惠周李玉鉉差下迎接都監公事郞廳
정조 24년 · 목
迎接都監啓言勅使今已渡江公事郞廳二員依近例以訓鍊院宣薦官員中判官申惠周主簿李玉鉉竝爲差下一員闕內南所入直一員與前差郞廳闕下輪回待今書吏一人亦爲擇定使之擧行
정조 24년 · 강
迎接都監以勅行沿路開閉門及初再三吹節次啓
정조 24년 · 목
該都監啓言卽接遠接使移文則勅使沿路開閉門時閉門則鼓一打鐘二十八點開門則鼓三打鐘三十三點行次則陳而不作初吹鑼一吹鼓一打二吹鑼二吹鼓二打三吹鑼三吹鼓三打
정조 24년 · 강
賑廳以永興璿派人李尙熙等給回糧數爻啓
정조 24년 · 목
該廳啓言謹依傳敎永興璿派人令李尙熙等二十三人各米一石錢十兩合米二十三石錢二百三十兩依例分給
정조 24년 · 강
假承旨李羲甲以前贊成宋煥箕附奏馳啓
정조 24년 · 목
狀啓以爲臣敬奉大王大妃殿諭旨卽爲傳諭于前贊成宋煥箕處則以爲臣拜章徑歸跡涉逋慢方俟嚴譴不意疏未及徹慈聖諭旨遽復遠降十行諄複一切懇惻臣感悚隕越不翅倍蓰于前臣雖愚頑病若半分可強則豈敢違越於日前敦諭之下而道塗扶舁實無趨承之望只有歸死之念今纔還伏田廬昏倒不省而乃承縷縷之敎顧非木石寧不感動臣之辜負於是益深秪自席藁俟罪而已云矣
정조 24년 · 강
行孝元殿七虞祭
정조 24년 · 강
召見回還三使臣及館伴及迎接都監堂上于誠正閣上使綾城尉具敏和副使鄭大容書狀官張至冕館伴李晩秀都監堂上李書九
정조 24년 · 목
予曰上使善爲往來乎敏和曰好爲往來矣予曰今番勅使爲人何如云耶敏和曰雖未見面而上副勅皆是滿州人人甚順便云矣予曰副使亦善往返乎大容曰臣亦善爲往返矣予曰彼中所聞果有可傳者乎敏和曰別無所聞而敎匪尙未掃平云大抵比之昨年所見則廛肆蕭條頗有衰象矣予曰卿等早退休憩也予曰館伴與戶判如有可奏之事則竝爲稟處書九曰擧行凡節別無未備亦別無時急稟定之事而昨今兩年連經支勅凡百皆熟習兩度支勅時臣俱在院中諸般擧行每多與聞今番諸事之當依近年例磨鍊者如難續續筵稟則直爲照例擧行恐好矣予曰依此爲之晩秀曰受勅處所雖以仁政殿磨鍊當寒臨殿恐有觸冒之慮而處所之改定亦非自下仰請之事臨時更爲下敎似好矣予曰雖非仁政殿亦有曾前迎勅之處乎晩秀曰肅廟嗣位之初受勅於仁和門月廊而聞戶曹判書言則又有熙政堂迎勅之例云矣書九曰肅廟朝有便殿迎勅之時其爲熙政堂則未能的知此是靜攝中事亦非必可據之例矣予曰以仁政殿爲之也晩秀曰仁政殿受勅受弔後詣魂殿受祭又當還詣仁政殿接見勅使矣予曰往來之際或有所妨乎晩秀曰別無妨礙之端而勅使次例設於仁政殿東邊階上殿下小次例設於仁政殿西邊藝文館近處自上往來時門路光範門則似爲難便當由仁政門還入肅章門延英門出入門路亦當稍間矣予曰皆依前例爲之也予曰丙申年迎勅時有內饌前例今番則何以爲之乎晩秀曰或謂此時異於平時內饌則置之亦無妨云而此係每年行之之事今番勅行所關亦重大臣意則恐不可不爲矣書九曰謹考丙申前例則凡係勅使贈給之節極其優厚自昨年以因乾隆定例太半除減昨春則已給之物畢竟留置於灣上而不能持去今春則上副勅只給原禮單通官則因郊館送勅日副勅出給小紙多數贈給而至於別求請等物一切防臺比之丙申不啻減之又減今番亦當用今春之例至於內饌等應行之事恐難停止矣予曰然則從略爲之好矣
정조 24년 · 강
命迎勅時節次依昨今兩年例擧行
정조 24년 · 목
館伴李晩秀啓言迎勅儀注中受勅受弔後有殿下陞殿內北向問皇帝候節次各年前例皆如此而昨年今春勅行時因特敎此一節除之只於接見勅使時先問皇帝候矣今番儀注未及詳考依前例誤爲磨鍊臣之不察不勝惶悚而迎勅日行禮時依昨今年例擧行接見說話中亦爲添入似爲便宜矣從之
정조 24년 · 강
命支勅時物種折價銀貸用兵曹留儲丁銀
정조 24년 · 목
迎接都監堂上李書九啓言支勅禮單銀例以本曹所在地銀贈給至於物種折價銀無論本曹與貢契人所當必以丁銀計給而本曹時在丁銀其數無多若以地銀代給則不無難便之端故每當勅行量宜取用於有裕衙門便成已例一勅所入假令爲二千兩矣兵曹留儲足可推移云請稱此數貸來支用從之
정조 24년 · 강
命勅使入京時嚴飭百官班次及各司下隸攔入之弊
정조 24년 · 목
館伴李晩秀啓言勅行將不日入京矣郊館迎接闕庭出入時百官班次之紛雜各司下隸之攔入不可不先期另飭前後飭敎不啻申嚴而向來大臣以沿路禁雜人事已有筵奏京中則比外方尤當整肅請以此意申飭吏兵曹使之知委各司俾無犯科抵罪之弊敎以各別申飭
정조 24년 · 강
景慕宮冬享時飮福禮命勿爲擧行
정조 24년 · 목
禮曹判書李晩秀啓言國恤三年內各祭享無飮福禮矣景慕宮冬享在今二十日飮福禮亦當依例不爲擧行矣從之
정조 24년 · 강
書狀官張至冕進聞見事件
정조 24년 · 목
一使臣等留館時入參祗迎凡三次而或闕內或闕外雖皆不遠之地威儀簡略步而前導者十餘人騎而後者亦十餘人最後旗槍一隊最前黃傘一柄而已惟十月朔廟謁時午門外列立五象而皆鞍具正路左右列樹角燈燈外兩邊排比繖扇各抵於廟門此是備駕之儀例一每當判事則幸離宮亦因拈香而往近寺一明年送於關東奉審先陵事與軍機大臣已有酬酢則瀋陽之行必在明春而以南方賊匪之未平方有更商量之議云云一使宗室莊親王奉乾隆皇帝畵像以十月十八日發行向瀋陽而治道一千五百里禁行人不得由此過去瀋有行宮世世奉畵像云一順天府鄕試正考官箚權之副正考差出英和卽去正月出來之副勅而稍以文筆見稱一初場搜出挾冊生甘治烈治烈乃給事中甘立猷之子也立猷以不能約束子弟將論罪而批下中甘立猷是甘汝來之孫而汝來素稱名臣其居官有何政績國史館將甘汝來別傳査明一順天府鄕試尙書朱珪之孫朱涂入場應考未經中式皇諭中朱珪歷敭有年恪供厥職見在伊孫秪有一人其試券文理亦無大疵朱涂著加恩賞擧人一體會試一朱珪卽嘉慶皇帝之敎傅而乾隆末年得罪除職矣嘉慶卽位後赦而爲閣老其轎夫六名與闕門把守軍相爭毆打至於殺越皇帝聞知降朱珪二級斬其元犯一人餘皆竄配故見今門禁至嚴一南方敎匪卽吳半生之餘黨而連年作亂者也雖不能大擧入寇而乍休乍動逐年爲患而貴陜等州賊夏秋間又復熾盛南方兵將屢次出戰互有勝負使盛京將佐率黑龍吉林之驍騎以救而入秋以來每以區劃兵事頗爲撓之大抵此賊雖非目前之急終階日後之患一關東兵四季朔頒料銀子自京輸來分給定例矣京庫已空昨今兩年兵料不得分給瀋陽將晉昌與戶部侍郞成書禮部賡音兵部穆克登額刑部胡圖靈阿工部蓓敏府尹明治多般相議後不爲奏聞私貸盛京留庫中銀子十萬兩昨年料條姑先分給一入秋以來雨水稍多永定河上游水勢滾發較往年爲尤甚間有沈溺之處涼州屬武威等雨澤愆期兼之狂風天氣早寒所種禾田率多萎黃批下別加蠲稅以示軫念之至意一今年年事河南北則略有稔歉之殊關內外則別無彼此之異但永平府以西廣寧縣以東觀其野驗其市比他尤勝而統論則以爲中年○行中首譯金倫瑞陳聞見事件曰一皇帝藩邸時所製味餘書室詩文集軍機大臣等奏請刊頒皇帝諭以皇考御極之初曾因大臣等所請刊樂善堂詩文頒行海內奎章炳煥萬古常新朕自惟典學之功實覺淺陋焉敢仰希皇考但諸臣等懇請甚殷朕幾暇檢閱曩時所作詩文將中年藁本略加刪去自乾隆丙申以後從朱珪習詩文篇章甚夥其中或有可存之作惟遽付棗棃恐字句間尙不無斟酌之處將朕壬辰至乙卯年味餘書室詩文仍交朱珪勘訂如有應酌處粘簽進呈俟朕閱定始爲繕刻一京兵初無總兵官而一營機務專畀于九門提督今年創置標下總兵官二員使之分領左右翼蓋和珅曾以九門提督專擅兵權恣行威福故皇帝深懲其弊特設總兵以分其權一乾隆時太學士福長安阿附和珅威權太盛及珅敗長安以珅黨當被重辟皇帝以其先帝舊官不忍加法免爲庶人使之假息於裕陵之側後皇帝幸裕陵見陵上松栢蔥鬱異常問知爲長安之盡誠栽培爲之惻然感懷卽除長安爲裕陵員外卽賜以四品頂帶使之懷恩悔罪一今春琉球貢使還國時至廣東乘船入海被洋盜擄去本省總兵許廷進追捕洋盜奪回使臣送還該國而廷進以外國使臣不善護送致被盜劫革職留任使之自効一皇帝上年九月今年正月及三月展謁裕陵後所有直隸經過州縣已節行加恩將本年應征地丁錢糧蠲免十分之八矣九月又幸裕陵着再加恩將經過地方應征地丁錢糧之二分竝行蠲免
정조 24년 · 강
命明日親行卒哭祭
정조 24년 · 목
敎曰卒哭當親行該房知悉
정조 24년 · 강
遞都總管韓用龜洪明浩李晩秀副總管柳孝源以李祖源具敏和金箕性爲都總管李集斗閔台懗爲副總管竝前望也
정조 24년 · 목
都總府啓言今此親行卒哭時寶劍侍衛不可不備員而都總管韓用龜洪明浩未肅拜李晩秀贊禮官進副總管柳孝源有親病一員未差將不得備員請令該曹口傳差出以爲侍衛之地敎以竝許遞前望單子入之以祖源等批下○政院以新除授都總管李祖源方在罷散中何以爲之啓稟敎以敍用
정조 24년 · 목
政院啓言副總管李集斗未付軍職而肅拜單子以行護軍書呈事甚疏忽請推考仍令該曹口傳付軍職允之
정조 24년 · 강
兵曹以勅使入京時各處把守及結陣環衛軍兵令三軍門依例磨鍊啓
정조 24년 · 목
該曹啓言在前勅使止宿弘濟院時訓局軍一百名前期定送各別防護入京時城內外屛門把卒三營分掌除器械排立嚴禁雜人而本曹及三營別定校卒另加申飭矣請依此擧行之意分付允之又啓言在前迎勅時三營入直馬軍各留二名除出殿門及進善門把守扈衛軍官六十人及標下軍別將與所任軍官率領各門分把訓局出番軍二哨將官率領紅馬木前路結陣作門嚴禁雜人矣請依此磨鍊允之又啓言在前勅使入京時及回還時訓局軍兵各其將官率領出去慕華館環衛而除標信解送矣請依此磨鍊允之
정조 24년 · 강
詣孝元殿齋宿
정조 24년 · 목
具衰服乘輿出協陽門入延英門至宣政門外降輿入宣政門詣齋室
정조 24년 · 강
詣孝元殿親行卒哭祭
정조 24년 · 목
時至具衰服杖出齋室贊禮禮曹判書李晩秀導入就位跪俯伏哭止哭四拜仍詣盥洗位盥手去杖陞詣靈座前三上香執瓚灌地執幣獻幣降復位已而陞詣靈座前行初獻禮大祝檢閱李存秀讀祝訖予降復位亞獻官領議政沈煥之行亞獻禮終獻官左議政李時秀行終獻禮訖予跪俯伏哭盡哀止哭四拜詣望燎位望燎還齋室改具視事服布袍布裹翼善冠布裹烏犀帶白皮靴出齋室至宣政門外乘輿出延英門入協陽門還內
정조 24년 · 강
大王大妃殿惠慶宮易服
정조 24년 · 목
尙寢設大王大妃殿哭位於別堂設褥席卒哭祭時至尙宮導大王大妃殿就位坐尙儀跪啓請哭大王大妃殿哭盡哀尙儀啓請止哭大王大妃殿止哭祭畢尙儀跪啓請易服大王大妃殿易服白布大袖長裙蓋頭頭��及帶白皮鞋尙宮導大王大妃殿入內侍衛如常○尙寢設惠慶宮哭位於別堂設褥席卒哭祭時至尙宮導惠慶宮就位坐尙儀跪啓請哭惠慶宮哭盡哀尙儀啓請止哭惠慶宮止哭祭畢尙儀跪啓請易服惠慶宮易服白布大袖長裙蓋頭頭��及帶白皮鞋尙宮導惠慶宮入內陪衛如常
정조 24년 · 강
遞承旨李基讓金羲淳金履度
정조 24년 · 목
基讓等不爲仕進政院啓請牌招敎以竝許遞政官牌招開政差出
정조 24년 · 강
命孝元殿參奉李燨六品職調用以前參奉朴齊一擬入
정조 24년 · 목
敎曰何待準朔孝元殿參奉李燨今日政六品職調用又敎曰前參奉朴齊一見窠擬入
정조 24년 · 목
以徐有聞曺錫中朴吉源爲承旨朴齊一爲孝元殿參奉孝元殿參奉沈兢之元陵參奉李惟命相換
정조 24년 · 강
命遣吏郞諸執事淸齋與否摘奸以來
정조 24년 · 목
景慕宮冬享大祭在再明也
정조 24년 · 강
水原留守徐有隣因掌令李安默疏陳疏自辨賜批
정조 24년 · 목
疏略曰臣得見掌令李安默疏本則又以臣壬子疏事把持驅勒罔有紀極神爽體粟猶屬歇後噫彈人劾人亦有分數一之甚矣其可再乎未死之臣身固所甘心旣骨之臣弟復何攙及其亦不仁者矣臣之壬子疏乙卯疏竝與所承恩批而布在於日記安默之丁巳問啓亦昭載於日記一經乙覽可以俯燭臣何必更事覼縷而彼旣齗齗爲說臣安得更無一言乎噫我東方大義理文字莫尙於明義錄袞鉞森嚴直與麟經相表裏非但討乙丙亦所以討戊己而特以聖人立言主於微婉人之見之也有知者知不知者不知之歎許多嶺人之喧聒不止者實出曉不得先大王至精至微之義故臣爲是之懼果進一疏首先歷敍兩聖朝慈孝之盛德至善繼又溯論亂逆之源委以明夫乙丙之根於戊己戊己之流爲乙丙仍請撰出一部書大書特書曰乙丙以來諸賊之某賊某罪其本則某年之逆也使八域萬世瞭然知義理源頭及奉批旨以言之不忍說之至難爲敎又以須看一部麟經其數十大義隱而婉婉而微明義錄之開局撰次斯義則竊取於聖人爲敎鄭重難愼不卽允可而百有餘言大哉之音一播大義昭揭於日星知者益知其所不知不知者始知其所當知揄揚闡明固萬萬不敢當一半分螢爝之補臣亦不敢辭而此而謂之背馳者非誣而何又況臣疏出後不但一世之詳悉顚末嶺人亦皆見之不日捲歸此是折㙖乎繼㙖乎臣之壬子疏有曰君臣上下講明此義理者凡幾遭矣前後筵席之上賤臣掩抑而陳之殿下掩抑而聽之十數年一如一日批旨若曰歷擧筵席未罄之蘊而仍請編書敷示蓋其十數年筵席上講明已在於聖明之照臨則彼疏所謂事先朝數十年未有之擧云云處邇列許多年曾無一半辭及此云云亦何所指也凶徒之不忍言不敢道卽是凶言悖說之資斧陰謀秘計之欛柄也廷臣之不忍言不敢道亶出於恐戚聖心而當沐浴懲討之時則不得不明目張膽而言之道之則非特臣疏爲然前後之章奏筵達擧皆如斯忠逆黑白不翅如天壤之相懸而今乃混而一之捏而合之以爲疑亂熒惑之資何其太疏謬也臣於嶺人自是風馬牛之不相及旣已痛斥且有公眼雖欲勒加以營護欣戚之目人孰取信閟宮筵話臣亦聞之其下有壬子疏事截嚴之下敎而刪却不書單行一句又何其太容易也至於丁巳問啓一款當初大臣之請宥也以萬一句語或忽於忌器則臣將論罪之不暇斷以不審之科庶得言者本情之實附奏於書啓及乎安默之仰對也上半節掇拾渠疏中餘論有所詆斥而下半節以至於重臣壬子疏則旣有樹立又有闡揚臣豈有參差之論爲言上敎若曰渠旣曰重臣壬子疏有樹立有闡揚云爾則其無異論可知使之退去仍命登諸日記藏在喉院斑斑可考渠雖急於構人工於謀身忍於今日始將司謁替奏之不如文字記載轉翻之能不失實等語肆然爲漫漶粧撰之計者是豈萌諸心而發諸口之事乎此而忍爲他尙何說苟慮其一分失實則何不卽地一暴而拖至四年之久也渠必諉之以不入臺省而義理向背關係至重其所卞別何拘於臺省之入不入乎又況天崩地坼時移事往之後謂天可欺謂世可誣者抑獨何心逐鹿不見泰山正謂渠準備語也安默之卽見宥大臣之不請罪專由於得其情實則無難變幻至此之極其爲驚惋不獨在於賤臣一己之私而已也噫義理者天下之公也闡明與不闡明背馳與不背馳旣奉先朝之明敎且有百世之定論豈或隨一安默口吻有所輕重於其間而所可痛者劫辱之加耳噫臣之年前遭罹尙何言哉拳踢忽地四起兄弟俱陷千仞身被蜮射之毒朝絶蟻子之援特蒙我先大王拯濟救拔之恩帖在地上保有家族或藩或留俾遠駭機將身丐退不報以報何嘗一刻暫忘而大德曰生未忍便訣於焉之頃臣弟之墓草再宿而臣亦老白首朝暮且死矣彼雖有仇嫉之心何憚乎臣而若是耽耽必殺乃已者只緣臣姓名三字寄在於世間尙廁於任使之末故耳臣身不在則鋒鏑無所施而人亦當忘之顧何必留此衰朽無用之物以致朝著不靖之歎乎士爲知己者死於敵以下猶尙然矣惟我先大王之於賤臣鞠育生成顧何如也而仙馭上賓之後不卽決意下從以遂褥蟻之忱隨衆敦匠自同平人乃於復命之際遭此罔極之誣上累則哲之明下貽門戶之辱不忠不孝罪合萬死俯仰跼顧此何人斯伏惟我慈聖殿下以女中堯舜母臨一國垂簾之初首以明義理保世臣渙發綸音滿廷臣僚莫不欽仰攢祝臣雖不肖亦嘗與聞於斯義而備數世臣之裔疾痛窮阨之時烏得不仰首鳴號以冀閔覆之垂惻乎玆敢收拾神魂披瀝肝血冒控嚴廬之下亟垂日月之照仍施鈇鉞之誅以爲爲人臣子不忠不孝者之戒如以簪履餘蹤曲加容貸則特命削臣朝籍卽許畢命畎畝得保首領歸見先大夫於地下則雖死之日猶生之年至若罔功恩資之有隕自天做事顚錯之特賜分揀旣增嗚咽且切感悚而籲冤是急不遑暇及顧其情良亦慽矣進伏城外恭俟處分批以卿事先大王已有俯燭卿其勿辭入來肅命
정조 24년 · 강
判義禁李在學疏辭新資賜例批
정조 24년 · 목
疏略曰卽伏見賞典傳敎下者臣亦混入其間至承晉秩之命噫是役卽今日臣子之自效處也榮固有之勞何可言亟命收還資秩俾安賤分焉臣於都監事又有不敢安者向以莎草軍事致勤慈殿責敎罪著昏謬罰止越俸臣等聚首自訟及夫繡啓出而其所論列又不止於此一事勿論其實狀之如何若能隨事檢束一無疏漏則寧有似此弊端乎廟堂覆啓旣請該堂之勘罷則臣亦請勘中一人也雖荷聖度包容特賜分揀而在臣處義有不可晏然自恕乞命攸司重勘臣罪以爲不職者之戒
정조 24년 · 강
持平韓翼鎭上疏辭職仍陳勉賜批
정조 24년 · 목
疏略曰大行大王光御二紀恢張百爲義理盡於精微制作粲然具備可以比隆於殷周盛際而上天不仁中途薨殂將此艱大以遺我殿下則殿下所以擔負紹承永鞏我基命者尤豈敢一念之或弛一息之或怠也哉伏願殿下益自警動于心曰予以沖年遽膺寶命學問或惰則得無違於先王身敎之方歟義理未闡則得無違於先王秉執之意歟保嗇失宜則益思先王涵養之工私意未祛則益思先王恢廓之度燕安之念或萌則慄然懷懼若先王之昭臨喜怒之發或差則翻然回悟若先王之默牖以至一動一靜一云一爲莫不以先王爲法則聖德自然成就志氣自然完粹我先王德義之盛庶幾復見於今而於昭陟降之靈亦必悅豫於上矣此實中外臣庶日夜祈祝之切者也以殿下之明聖豈不念及于此而一二近日事乃反有不勝憂歎者簪筆近臣有違禮使則大臣筵奏實爲得體而未聞有開納之敎中批添書大拂公議則銓官疏語亶出規箴而未見有虛受之美隄防由是而不嚴義理由是而益晦羸豕蹢躅之孚寧不凜然而寒心乎況今賊逋未獲嶺嶠之憂虞猶深邪說肆行畿湖之漸染尤極此政君臣上下一心聚精蚤夜遑遑誅討之中常存毖頑之義闢廓之際克盡導正之方使亂賊知懼汚俗維新之時也今玆一初淸明萬目咸拭而朝廷之法紀未肅有司之玩愒益甚凡厥施措殊未有仰酬宵旰之憂俯慰四方之望臣愚無似竊以爲慨然也伏願聖明澄省一心基本萬化敬奉三無蕫飭百僚于以整頓頹綱振勵弊俗丕闡遺謨永固寶籙宗社幸甚臣民幸甚批以所陳好矣爾其勿辭察職
정조 24년 · 강
刑曹參判申獻朝疏辭新資賜例批
정조 24년 · 강
都總管李祖源疏辭新資仍請重勘賜例批
정조 24년 · 목
疏略曰臣於日前大僚請譴臺臣論斥俱有所萬萬惶蹙者臣於伊日始見享帖於詣闕之後仍卽入闕時刻尙早暫爲等待於騎省直所而風雪撩亂更鼓難辨未卽趨造於外班整齊之時廟堂論勘臣何敢辭而至於臺疏中怠弛偃倒四字嗚呼是何言也苟使臣平日誠信有孚於人則何忍以此等題目加之於此時乎慚痛之極直欲溘然更何顔面晏然復廁於淸朝班聯之間乎及伏見聖批不但不許允從曲加庇覆曾未幾何又有總府特除之命恩數愈隆而情踪益蹙齋殿特召末由趨承禁扃散班秪增摧裂玆敢短章仰暴於黈纊之下伏乞亟收恩資以重賞典仍命攸司嚴勘臣未卽赴班之罪以謝臺議以安賤心
정조 24년 · 강
左尹徐瀅修疏陳情勢賜例批
정조 24년 · 목
疏略曰臣世受國恩紳笏塡床四葉七人接武聯鑣於公孤邇密之班夫滿盈者道家所忌忮克者人情所同重以居寵若驚不市汲引之譽視國如家多失朋儕之歡逐利以分燥濕覘時而殊向背間不知幾番狂劫而畢竟罔極之毒手至有壬子之憯誣于斯時也妖景自作謀主賊浚藉賣勢熖依草附木寔繁有徒膏唇拭舌無言不造驅半廷之故家世族蓋將一網打盡而以臣家爲先朝之定策元勳必欲先難而嘗試焉則其彌天之罻羅交地之機穽密布暗設狺狺耽耽而臣之兄弟叔侄褎如充耳終自陷於黨伐之孤注矣倘非我先朝默運造化曲費聖念奪之於垂涎之口而活之以賜餘生之命則臣之一家衆生卽勿論已凡我半廷諸臣者今日尙在地上否崔偃之告其君曰生人之死肉人之骨識者未爲多感公聽竝觀伸人之冤秉德佑善理人之屈則普天之人爭爲之死嗚呼我先朝深仁厚澤浹人肌髓潤色勝策藻被歌頌何限其事而至若惻怛之憐匍匐之救如保赤子沒世而不能忘則此尤其盛也此恩此德奚但蒙被者之銘鏤隕結卽千載之下尙論之士有不掩卷太息流涕激感者乎然聖朝之全保至此而臣身之罪戾益彰臣以齟齬之性只知信天不解媚竈積毁銷骨巧言鑠金而惟先朝偏加寵遇隨處庇覆不虞之奬詡匪頒之齎予踰分之眷注實多同朝所未及知者而臣則無絲毫才力爲可以仰答塵刹俯持先蔭徒以私門過福之災每貽中朝援拔之憂臣端居躬念衋焉慚傷嘗於年前筵席備陳情私痛迫不可復廁周行之狀又於昨冬承宣之召以朝班以外往役所係東西南北惟命之從而至於官職去就不復敢議到之意略暴其弸中之懇矣伊後騎曹之違牌地部之稽謝俱蒙天鑑之俯燭而責以編校之役則黽勉一肅非爲本職也繼値崩坼之變則奔奏數月難恤私義也今於眞遊日邈控訴無處之後弁髦所執靦顔官次遽忘其筵奏疏暴之金石前言則臣雖奊詬汚不至此而他日下從將何辭自解於欺天負心之罪也且以目下處義言之僚寀之間有不可與同周旋者則見職一步鐵限在前昨値齋日坐犯違逋今始披瀝腔血冒瀆崇嚴伏乞聖慈憐臣悲苦之情察臣咫尺之守特許所辭俾全微諒則臣當退伏畎畝頂手祝聖尙以未盡之日得爲耕鑿報堯之民
정조 24년 · 강
副總管閔台爀疏辭新資賜例批
정조 24년 · 강
命平安兵使尹得逵越俸三等馬馬海權管申紘卽其地充軍
정조 24년 · 목
平安兵使尹得逵狀啓以爲馬馬海權管申紘聞其母病危重之報不爲關由徑自離發今月十三日來到臣營請納印信仍爲乞歸以事體不然之意據例嚴飭使之卽爲還堡則願得生前一見擧措惝怳顧其情理雖甚矜憐而邊將之毋得擅離載在法典且關後弊故權管申紘爲先罷黜其罪狀令攸司稟處印信留上臣營假將則以臣營帶率軍官出身崔鎭秀定送該堡凡干事務各別檢察事申飭新權管令該曹卽速差出下送○義禁府啓言平安兵使尹得逵狀啓內馬馬海權管申紘爲先罷黜其罪狀令攸司稟處事啓下矣該堡權管旣定假將云而申紘未及上來請依例發遣府羅將所到處拿來敎曰大關紀律卽其地充軍兵使之曲循亦駭然越俸三等又啓言申紘卽其地馬馬海堡充軍而以草記批旨內辭意具罪目依例發遣府羅將所到處執捉仍令押送配所
정조 24년 · 강
勘放秋曹囚嚴載和等
정조 24년 · 목
刑曹啓言在囚院吏二人各別照律以入事命下矣嚴載和杖一百廉道行杖八十放送又啓言因水原府暗行御史申絢別單備邊司啓辭內莎草軍捧錢作奸之該吏照律嚴繩事命下矣崔命純姜道文宋興奎等杖六十放送
정조 24년 · 강
遣承旨詣景慕宮奉審摘奸
정조 24년 · 강
山陵都監以區劃物力中用餘錢米還送壯勇營啓
정조 24년 · 목
山陵都監儀軌廳以總護使意啓言本都監區劃物力中用餘錢七千兩米三百石還送壯勇營
정조 24년 · 강
重推遠接使金文淳平安監司李泰永
정조 24년 · 목
備邊司啓言卽見別軍職李溏書啓之下於都監者勅使轎馬驚逸至有招責首譯之擧云不馴之馬苟充入把已難免不飭之失而招責譯官之說亦不登聞尤涉疏忽儐臣道臣竝從重推考該驛察訪事過後拿處前路馹騎各別擇立勅使動靜詳細修啓之意請令迎接都監更加嚴飭允之
정조 24년 · 강
迎接都監以勅使時通官及頭目等贈給物種數爻別單書入啓
정조 24년 · 목
迎接都監啓言今此勅使時通官及頭目等贈給一依今春例擧行事頃已草記蒙允矣京畿黃海平安三道及開城府春勅贈給物種數爻今纔報來別單書入○別單京畿監營贈給一大通官二大通官別大通官以上各天銀四十兩銀煙竹一箇樻枝三三十匣白木三疋以上本色持去一次通官二次通官以上各天銀二十兩樻枝三二十匣白木二疋以上本色持去合天銀一百六十兩銀煙竹三箇樻枝三一百三十匣白木十三疋各邑贈給一大通官二大通官別大通官以上各銀煙竹八箇代銀十二兩樻枝三四百匣代銀八兩一次通官二次通官以上各銀煙竹八箇代銀四錢樻枝三四百匣代銀八兩頭目十九名各銀煙竹八箇代銀四錢樻枝三三百二十匣代銀六兩四錢合天銀二百六兩各驛贈給一大通官二大通官別大通官以上各天銀七十兩一次通官二次通官以上各天銀五十五兩合天銀三百二十兩都合天銀六百八十六兩銀煙竹三箇樻枝三一百八十匣白木十三疋開城府一大通官各樣物種折價合丁銀三百七十四兩七錢七分天銀四百兩各樣器皿合鐵重一百二十斤四兩五錢二大通官各樣物種折價合丁銀三百七十四兩七錢七分天銀四百兩各樣器皿合鐵重一百二十斤四兩五錢三大通官各樣物種折價合丁銀三百七十四兩七錢七分天銀四百兩各樣器皿合鐵重一百二十斤四兩七錢七分一次通官各樣物種折價合丁銀一百三十五兩四錢七分天銀一百兩各樣器皿合鐵重七十九斤十一兩五錢二次通官各樣物種折價合丁銀一百三十五兩四錢七分天銀一百兩各樣器皿合鐵重七十九斤十一兩五錢上勅三等八名各樣物種折價合丁銀十三兩二錢八分副勅三等六名各樣物種折價合丁銀九兩九錢六分一大通官三等一名各樣物種折價合丁銀五十兩八錢六分二大通官三等一名各樣物種折價合丁銀五十兩八錢六分三大通官三等一名各樣物種折價合丁銀五十兩八錢六分一次通官三等一名各樣物種折價合丁銀四十九兩九錢六分二次通官三等一名各樣物種折價合丁銀四十九兩九錢六分都以上合天銀一千四百兩丁銀一千六百七十八兩九錢二分代地銀一千六百七十八兩九錢二分鍮鑄鐵五百二十斤四兩五錢黃海道監營贈給上勅三等面情丁銀九十二兩九錢六分副勅三等面情丁銀六十九兩七錢二分一大通官監營各種價丁銀四百六十六兩四錢各邑各種價丁銀六百三十二兩一分五里別贈丁銀四十二兩五錢添稱丁銀二十三兩五分三等面情丁銀十一兩六錢二分合丁銀一千一百七十五兩五錢八分五里二大通官二大通官各監營各種價丁銀四百六十六兩四錢各邑各種價丁銀六百三十兩一錢七分五里添稱丁銀二十三兩一分別贈丁銀四十二兩五錢三等面情丁銀十一兩六錢二分合丁銀一千一百七十三兩七錢五里都合二千三百四十七兩四錢一分一次通官監營各種價丁銀二十九兩八錢各邑各種價丁銀六百十三兩一錢一分別贈丁銀五十二兩九錢一分添稱丁銀十四兩一錢三分五里三等面情丁銀十一兩六錢二分合丁銀七百二十一兩五錢七分五里二次通官監營各種價丁銀二十九兩八錢各邑各種價丁銀六百八兩三錢別贈丁銀五十二兩九錢一分添稱丁銀十四兩五分二里三等面情丁銀十一兩六錢二分合丁銀七百十六兩六錢八分二里兵營贈給一大通官二大通官三大通官各種價丁銀三百六十五兩一錢別贈丁銀二十兩添稱丁銀七兩七錢二里合丁銀三百九十二兩八錢二里式都合一千一百七十八兩四錢六里一次通官二次通官各各種價丁銀十兩七錢五分別贈丁銀九兩五錢九分添稱丁銀四錢六里合丁銀二十兩七錢四分六里都合四十一兩四錢九分二里以上丁銀一千二百十九兩八錢九分八里都已上丁銀六千三百四十三兩八錢三分以天銀相代贈給平安道監營贈給一大通官天銀一千三百五十六兩各色紬衲四疋白細木一疋生細木一疋五盒二部髢髮一束鷹鈴六箇鳥鈴六箇彩花席一立以上本色持去二大通官天銀一千三百五十六兩各色紬衲四疋白細木一疋生細木一疋五盒一部髢髮一束鷹鈴六箇鳥鈴六箇彩花席一立以上本色持去三大通官天銀一千三百三十六兩各色紬衲四疋白細木一疋生細木一疋五盒一部髢髮一束鷹鈴六箇鳥鈴六箇彩花席一立以上本色持去一次通官天銀八百五十六兩各色紬衲三疋白細木一疋生細木一疋五盒一部髢髮一束鷹鈴六箇鳥鈴六箇彩花席一立以上本色持去二次通官天銀八百五十六兩各色紬衲三疋白細木一疋生細木一疋五盒一部髢髮一束鷹鈴六箇鳥鈴六箇彩花席一立以上本色持去上副勅三等十四名合天銀四十兩以上天銀五千八百兩各色紬衲八疋白細木五疋生細木五疋五盒六部髢髮五束鷹鈴三十箇鳥鈴三十箇彩花席五立
정조 24년 · 강
詣殯殿行朔奠兼朝奠仍行朝上食
정조 24년 · 강
大王大妃殿進御惠慶宮嘉順宮進服二錢重人蔘粟米飮自今日一貼式命煎入幷榻敎也
정조 24년 · 강
王大妃殿進御加減蔘蘇飮依前方一貼命煎入榻敎也
정조 24년 · 강
遞承旨兪岳柱以李光益代之
정조 24년 · 목
敎曰右副承旨許遞前望單子入之待下批牌招察任
정조 24년 · 강
大王大妃殿命宋儒賢起居遣史官問知以來
정조 24년 · 목
大王大妃殿口敎曰昨日儒賢日暮而退住接何如日寒如此起居何如遣史官問知以來
정조 24년 · 강
詣殯殿行晝茶禮兼行啓殯告由
정조 24년 · 목
具衰服出廬次入殯殿門詣褥位俯伏哭止哭三上香獻盞三獻如儀大祝尹益烈讀祝文訖俯伏哭止哭仍詣中排設廳東褥位右議政徐龍輔詣欑宮南跪啓曰謹以吉辰啓欑宮啓訖撤欑宮龍輔以巾拂拭梓宮覆以棺衣訖予詣幄內奉審還詣褥位俯伏哭止哭還廬次○大王大妃殿口敎曰主上於今日自早朝連爲勞動過加哀毁誠爲悶迫矣啓殯後別茶禮姑令攝行之意自內已爲勸之以此知悉
정조 24년 · 강
命柳孝源權察左捕將
정조 24년 · 목
政院啓言左捕將李儒敬以轝士大將往來間何大將權察乎敎以前大將柳孝源權察
정조 24년 · 강
兵曹判書金祖淳陳疏乞遞仍請隨參執紼之列賜批
정조 24년 · 목
批以昨聞筵奏而從之者敬大臣也今見疏辭而諒之者爲卿情理也勿辭依初下敎臨時往焉
정조 24년 · 목
行禮如儀○大王大妃殿口敎曰主上自昨夜寢睡不能安穩今日又爲侵早勞動哀毁過節自內懇勸還內而終不回聽甚爲悶迫諸臣須自外仰勸以爲速爲還內之地○夕奠時至行禮如儀○領府事李秉模等奏曰俄者慈殿以仰請還內爲敎望卽還內爲予曰待殿宮還內後當還內矣又口敎曰今當還內而諸大臣想必勞憊卽爲退出焉
정조 24년 · 강
上護軍宋煥箕從縣道陳疏請定先大王世室之禮仍勉兩賢傳心錄留神穆覽賜批
정조 24년 · 목
疏略曰昨伏奉慈聖敦諭辭旨懇惻至以出入經筵輔我聖學仰副大行朝眷眷之遺意爲敎是誠我明聖聖母之於臣先祖時烈以諺書勉留之意也臣惶隕悲泣不知攸措而狗馬之疾撼頓添㜸勢難趨膺違慢之罪萬殞猶輕承宣之道塗相守亦極惶悶亟收偕來之命俾得安意還鄕區區之望第臣於先朝受恩如天報酬無階今將歸死故山而一縷未民之前願效一言而退敢有所罄衷獻言仰冀聖明之澄省焉竊惟帝王之有巍德豐功得以祀百世而不遷者從古甚盛矣苟其可爲不遷之祀也則亦不必皆待其當祧之時而後始議如漢孝景元年定孝文世室者是也書之七世之廟可以觀德是在邦家於不休哉我朝列聖世室之盛誕有以觀其德而可垺殷周之隆矣今以我先大王德業之崇而何可緩其世室之議也洪惟我先王以上聖之資當君師之位臨御二紀治敎休明遠溯乎堯舜之道孔孟之學而其所標準必自朱子始克闡精一之旨丕膺繼開之責窮天人性命之原興詩書禮樂之敎餘事文章自成渾灝所著述爲羽翼經傳者亦多尋常惓惓於扶正學以熄邪說明淑慝以靖世道平日正大之規純粹之行皆可以模範百世若其立仁義之道使天理明而人心正天敍勅而五典惇則實惟繼述我孝廟志事至於初元昭訓揭如日星一部明義炳若春秋振人紀於將墜章大義於旣晦維功與德誠無間然其德意所孚功化所被環東土數千里凡有血氣之倫孰不有沒世不忘之思哉嗚呼尊尙德美加隆廟儀者允爲有國之縟擧矣我先王不祧之禮恐不俟百年而議定也在昔肅廟朝臣之先祖時烈陳章建言仰請孝廟世室而遂定隆典臣竊謂先王盛烈克配聖朝則是豈非今日所可仰述之大端乎噫臣祖當日之請本欲卽發於禮陟之後而以事體重大未免因循致恨不已其所謂衰病沈痼朝夕就木終若不言而死則負罪罔極者此殆微臣如今情事也伏願殿下仰稟于東朝俯詢於在廷以爲闡美致隆之圖焉則臣雖伏妄言之罪亦無所恨矣仍伏念朱子於隆興之初以天命人心眷顧蘄向之幾講學窮理修齊治平之要陳勉於時君者旣誠且懇臣祖亦於顯廟初元有所箴規以冀誠心典學靜存精察而俱載於先朝所編兩賢傳心錄之中矣雖臣竭心腹而言之何以加此乞聖明留神穆覽儼乎若乾淳大儒日接燕閑先臣文正侍筵討論則其於緝熙光明之工豈少補也哉批以先大王世室之請詢于大臣僉議攸同卿之追先以報極爲感歎傳心錄當日監矣待春和造朝是企是企仍敎曰此批答遣史官傳諭
정조 24년 · 강
行藥院入診及次對于熙政堂定先大王世室仍命擇日告由于宗廟永寧殿景慕宮孝元殿頒敎于八方
정조 24년 · 목
予曰儒賢以先朝世室事陳疏仰請大臣禮堂詳覽原疏後各陳所見領府事李秉模曰七廟觀德古之義也惟我先大王二紀間治化上配唐虞下軼三代豐功丕烈盛德至善史不勝書而義理炳日垂範萬世如臣拙訥豈敢形容萬一乎儒賢之疏闡揚而發揮之仍以世室爲請庶可以少副臣民於戱沒世之思誠不勝摧咽讚歎之至預定之規亦有見於前史而先正臣宋時烈昔所仰請者卽是我朝故事惟願仰稟慈聖俯詢諸臣而允從焉領議政沈煥之曰世室所以崇德而尙功也惟我先大王盛德可以侔舜文丕功可以較禹湯致學問之極工則盡性盡倫爲準於東海闡義理之至微則一言一行垂範於後世此猶臣等所得於鑽仰之餘者而若夫體天地之心而深仁浹群黎之肌髓秉春秋之法而大義炳千古之袞鉞則之德之功奚止觀於七世之廟而已哉今儒賢之所請實追先正臣文正所以畢忠於孝廟之故事也其意甚可感而抑又先獲臣等之心於終事之際矣惟願殿下仰稟慈聖仍令禮官亟擧盛典焉左議政李時秀曰惟我先大王聖德侔天地大義炳日星可以上軼唐虞奚但觀德於七世之廟哉環東土含生之倫惟願亟擧世室之盛典以少慰其於乎不忘之思今者儒賢疏請伏承前席之俯詢誠不勝攢祝摧咽之至伏望仰稟東朝卽爲允從焉右議政徐龍輔曰先大王豐功盛德軒天地耀日月有非如臣拙訥所敢形容萬一而臨御二十五年之間深仁厚澤淪浹一世赫業大義昭垂百代環東土大小臣庶莫不親賢樂利擧切沒世不忘之思儒賢以先正之孫追述先正闡美聖祖之故事有此疏請此非儒賢一人之言卽一國臣民之至願非但一國臣民之願卽天下萬世共公之論臣於此無容更達矣禮曹判書李晩秀曰我先大王盛德深仁赫業大義堯舜三王以後所未有以臣拙訥何能形容萬一而世室之預定非但歷代之令典實我列聖朝故事儒賢疏請卽天理人情之所當然合於天理順於人情禮之所由本也仰稟慈聖亟降成命以光聖孝以隆邦禮以慰八域臣民沒世之思臣之望也禮曹參判尹行恁曰三代以後以君兼師德配堯舜學如孔孟明天理淑人心範圍天地之大蓋不爲足以形容尊爲世室百世不遷丕有以慰我烝黎於戱不忘之思卽擧國大同之論也況我朝自有典章先正之所以仰陳於聖祖者儒賢繼之於今日乎伏願仰稟東朝亟擧縟儀焉敎以已仰稟當下敎矣大王大妃殿敎曰先大王盛德大業考之往牒亦所罕有而義理秉執之嚴正尤可以俟百世而不惑定世室之禮業欲詢問於諸臣矣儒賢之疏適到於此時今筵歷詢諸臣所奏亦同然一辭更安容他議乎待大殿下敎卽爲擧行可也予敎曰儒賢以先朝世室事仰請而問於大臣禮堂僉議詢同卽爲擧行○晩秀啓言先大王定世室之禮卽爲擧行事命下矣宗廟永寧殿景慕宮孝元殿擇日告由後請頒敎八方從之○煥之曰承襲奏請使賞典旣有列聖朝已例今番亦當依丙申年擧行銓曹所在各年謄錄睿覽後別下傳敎似好矣予曰依此爲之煥之曰今番領府事使行旣已竣事而回以其異於他時之故論賞一款雖不得按例擧行而係是先朝所承命之事且其事體至重不可置之勿論一依己卯已例施行或用之次賞典未爲不可取考各年謄錄後上裁似好矣予曰依此爲之秉模曰臣聞僚相所奏實無以爲懷矣臣等旣奉先大王之命莫重封典幸得竣事若復命於六月以前而蒙被恩賞則其爲萬萬榮幸當如何哉而緣臣無祿今乃反命於殯殿雲鄕杳邈心胸抑塞今聞論賞之奏尤不任摧咽矣煥之曰卽見咸鏡監司李秉鼎狀啓則以薦新及朔膳生文魚生大口魚每於十月初一日封進自是定式而每致冬暖之時則或至數三次退限海戶之中間浮費退限與封進少無異同取考本道所在各朔封進之例則正月朔膳物種中生黃魚每於十月封進以其産節而然也今亦依此例十月令薦新及朔膳封進以十一月初一日封進永爲定式事令廟堂稟處矣依狀請施行何如大王大妃殿敎曰十月初一日所封者以十一月初一日封進則其間一朔退限矣朔膳封進之遲速姑舍莫重薦新物種退一朔封進亦涉未安未知何如煥之曰道啓謂有已例故玆已仰稟而伏奉慈敎實仰重祀典之聖意萬萬至當更當關問於該道從後稟處矣大王大妃殿敎曰一朔退限有違當月薦新之禮更問於道臣後稟處可也
정조 24년 · 강
命以來十二月初三日親行告由祭于孝元殿
정조 24년 · 목
禮曹啓言告廟頒敎吉日令日官推擇則來十二月初三日爲吉云遣大臣宗廟永寧殿同日曉頭先行告祭景慕宮孝元殿一體告由而頒敎行禮事請磨鍊擧行允之敎以孝元殿告由當親行
정조 24년 · 강
命廣州守堞軍官及馬兵都試退行於明年
정조 24년 · 목
領議政沈煥之啓言卽見廣州留守金思穆狀啓則以爲臣營守堞軍官今秋等都試及馬兵都試在前或有過期未行之時則退年合設已多其例待明年春等合設事令廟堂稟旨分付矣文武大小科試例於卒哭後擧行而見今隆冬衝寒赴試合有軫念之方依狀請許施守總兩營不可一爲一否亦令依此擧行事請分付總戎使處從之
정조 24년 · 강
命關北及諸道都試退行於明年
정조 24년 · 목
領議政沈煥之啓言此咸鏡監司李秉鼎狀啓也以爲臣營及南北兵營所管今秋親騎衛武學都試按例設行而氷路馳射其勢末由退行合設亦有已例姑爲停止待明秋合設事請令廟堂稟旨分付矣此亦依南漢都試例許施爲宜外此諸道監兵水營及防禦使處請一體分付從之
정조 24년 · 강
命關北各邑大同不足矯捄之策令道臣商度登聞
정조 24년 · 목
領議政沈煥之啓言此咸鏡監司李秉鼎狀啓也以爲本道各邑大同一年所捧每多不足逐年加用少不下四五百兩而至於今年則皆是別下故各邑大同已盡無餘若不趁卽矯捄則末流之弊必將及民營賑穀中折半二萬石劃出作錢參量分俵於大同最不足之邑存本取殖添補用下而無論某邑當年用下或有加下則待其利殖稍裕次次報急切勿犯用本錢事定式施行而營賑穀數少之邑則三衙門與常賑散在穀隨其所有推移取用後以有裕處相換代報事請令廟堂稟旨分付矣北路各邑大同不足之弊誠如道臣所論而劃出糶糴之穀作錢添補於大同庫事甚如何分付道臣可合矯捄之策更爲別般商度從後登聞後請稟處從之
정조 24년 · 강
命北京禮部及盛京禮部回咨順付於謝恩使行
정조 24년 · 목
領議政沈煥之啓言今當有謝恩使行賜祭謝恩賜諡謝恩冊封謝恩此三起有方物方物移準及使臣賜食謝恩二起無方物云已例皆然依此磨鍊事分付該曹北京禮部勅使差送及儀物裁減回咨盛京禮部勅使差送回咨竝爲順付於使行事請分付該院從之
정조 24년 · 강
命館錄從近擧行敦諭經筵官宋稚圭金日柱
정조 24년 · 목
領議政沈煥之啓言自今經筵之講將日開矣玉堂宜先備員館錄從近擧行以選文學之士經筵官宋稚圭金日柱請亦下諭致其幡然常入講席俾補聖學緝熙之工從之○敦諭前諮議宋稚圭曰惟予寡昧煢煢在疚今焉因山奄過虞卒已畢穹壤茫茫靡所逮及沖年求助亶在林下讀書之士爾以先正後裔自先朝已在旌招之列素抱幼學壯行之志想切追先報今之誠況今啓沃之責一日爲急薰陶之方得人是須當此之時捨爾其誰玆敷心腹之諭庸示虛佇之意爾其追乃祖體國之意念先王特簡之眷毋守東岡之陂卽起幡然以副予如渴之望○敦諭經筵官金日柱曰胄筵講學怳若昨日於焉之頃萬事倐變瞻望喬陵穹壤莫逮予寡昧沖年嗣服丕承艱大之投顧今學問成就之工德性薰陶之方一日爲急而亦惟在於得人而已當此之時雖巖穴深藏之士猶欲蒐羅咸簉于庭況爾卽予春邸舊僚也先朝之所簡拔寡躬之所深知也此時講筵捨爾其誰予方切企待之心爾豈無耿結之忱玆敷十行之諭爾須卽起膺命以副予側席之望竝承旨朴吉源製
정조 24년 · 강
命文正公宋時烈致祭
정조 24년 · 목
領議政沈煥之啓言先正臣文正公宋時烈道德功烈爲百世之儒宗英廟初元首先賜祭先朝亦爲仰述便成典憲敢達矣從之
정조 24년 · 강
遞刑曹判書趙尙鎭
정조 24년 · 목
領議政沈煥之啓言刑曹判書趙尙鎭聞有實病不得行公詞訟劇地文案積滯甚可悶請許遞從之
정조 24년 · 강
命平海郡守權晙拿處分揀
정조 24년 · 목
領議政沈煥之啓言平海一郡今歲關東之被水尤甚處也俵災雖已訖開春築堰之役賙濟之政不可付之生手而請時郡守權晙拿處之罪分揀以責來效從之
정조 24년 · 강
健陵節祀及朔望享官命以大臣重臣閣臣曾經亞銓人差遣
정조 24년 · 목
領議政沈煥之啓言健陵節祀及朔望獻官以大臣重臣與從二品中閣臣及曾經亞銓人通融差遣之意請分付該曹從之
정조 24년 · 강
命殯殿國葬兩都監儀軌擧行時不足物力以山陵都監用餘錢劃給
정조 24년 · 목
左議政李時秀啓言三都監儀軌今方擧行而殯殿都監國葬都監物力不足以山陵都監用餘錢中限五百兩劃給請使之分排取用從之
정조 24년 · 강
命都政前郡守以上窠以限滿守令勿拘備擬
정조 24년 · 목
吏曹判書徐邁修啓言今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例請今亦依此爲之從之
정조 24년 · 강
改差禮賓直長金是瓚
정조 24년 · 목
吏曹判書徐邁修啓言禮賓直長金是瓚今春以璽院郞身病甚重自臣曹請遞矣特蒙大行朝軫恤之恩換差見職而其病勢日漸增㜸雖欲強策誠末由呈狀乞遞已至數次雖非緊務半歲癏曠甚悶而有不敢循例草記故敢達請是瓚職名姑爲改差役之
정조 24년 · 강
命登科二十年未着帽人柳櫰六品職調用
정조 24년 · 목
吏曹判書徐邁修啓言登科十年一未着帽人都政收用事有命矣李履熙則月前大政已拜典籍李毅遠則待闋服當爲付職而柳櫰則係是芸閣參下矣自臣曹別無可合收用之窠故敢達矣領議政沈煥之曰今聞徐邁修所奏柳櫰登科二十年尙未付職故雖已過十年陞六之限無區處之道云此等人以登科年久特爲六品職調用恐亦無妨矣從之
정조 24년 · 강
健陵守侍陵官以下宣飯米太命以龍仁等邑田
정조 24년 · 목
戶曹判書李書九啓言守侍陵官以下宣飯米太以附近邑田稅劃給事載在定例故方以龍仁安山振威南陽等邑田稅磨鍊劃付使之直納而在前自京倉輸送時陵所下屬輩點退濫捧爲弊多端倉屬猶不能支堪云爾則外邑直納之際其所誅求尤當軫念行用斛斗以臣曹所在鍮斛斗較正下送俾爲從弦捧上毋或科外侵漁事出擧條申飭而四邑田稅輸納之期似在歲末至月臘月兩朔條則以華城某樣穀爲先推移以送後從便充報恐合事宜故敢達矣從之
정조 24년 · 강
王大妃殿年例甲小次命以九分一磨鍊
정조 24년 · 목
戶曹判書李書九啓言殿宮年例甲小次今方磨鍊而王大妃殿甲小次因受敎昨年以前則以九分一磨鍊矣今則事體有異當依定式以六分一磨鍊故敢達矣敎以依前以九分一上下
정조 24년 · 강
健陵祭享大臣獻官時餕餘命以大祝替奉以來
정조 24년 · 목
禮曹判書李晩秀啓言各陵享事禮成後獻官奉餕餘親呈政院以入乃是先朝定式而山陵朔望祭異於節享餕餘勿爲封入大臣獻官時大祝替奉以來似合事宜敢達矣從之
정조 24년 · 강
健陵香炭山位田命以壯營屯土移劃
정조 24년 · 목
禮曹判書李晩秀啓言因山禮成後香炭山位田擇定卽各陵前例也健陵香炭山位田請令該曹考例擇定啓下敎以壯營屯土中移劃
정조 24년 · 강
命式年科退行於明秋陞學及各道公都會依例設行
정조 24년 · 목
禮曹判書李晩秀啓言式年大小科今將擇日啓下而登極慶增廣明春當稟旨設行矣式年則請以明秋退行從之又啓言卒哭後大小科試例皆設行京中陞補學製及各道公都會當依例爲之而見今臘月不遠恐難及期磨勘係是科試請下詢大臣處之敎以大臣之意何如領府事李秉模曰卒哭後大小科試禮所許設則此雖微細之課試依例趁限設行恐宜矣領議政沈煥之曰外邑都會之試士開場三日則畢試不甚難矣京中泮庠之課排日計抄或連日開場歲前猶可爲而此亦國朝作士之舊規則不可廢也申飭京外俾卽設行似好矣晩秀曰大臣之意旣以爲當行陞學及公都會限內設行之意請分付從之
정조 24년 · 강
命璿源譜略修正待明春擧行
정조 24년 · 목
宗簿提調韓用龜啓言國恤因山後譜略修正乃是應行之例矣先大王諡號廟號陵號春秋在位年紀及當宁御諱冠禮冊禮嗣位年月日竝爲紀載於譜略及國朝御牒大王大妃殿王大妃殿位號及當宁八高祖圖王大妃殿八高祖圖嘉順宮八高祖圖亦當一體修正矣謹考謄錄則間或設廳擧行而多有自本寺修正之例今番則何以爲之敎以自本寺待明春擧行又啓言國朝御牒修正時書寫官一員校正官一員宗班中依例差出而譜略跋文大提學當撰進請令政院稟旨擧行從之
정조 24년 · 강
命今番譜略及御牒修正時桓祖大王懿惠王后追躋永興本宮事一體紀載
정조 24년 · 목
宗簿提調韓用龜啓言先朝乙卯追躋桓祖大王懿惠王后於永興本宮而譜略紀載有待後日修正時擧行之敎矣依英廟朝辛卯年肇慶廟位版奉安後紀載之例今番譜略及御牒修正時請一體擧行從之
정조 24년 · 강
大王大妃殿命譜牒先大王子孫錄中翁主封爵姑徐爲之
정조 24년 · 목
宗簿提調韓用龜啓言先大王子孫錄行翁主當一體紀載而係是封爵前何以擧行乎敎以仰稟慈殿後更當下敎矣○大王大妃殿下敎曰譜牒子孫錄中翁主封爵事自先朝欲徐徐爲之姑爲遲待似好大臣之意何如領府事李秉模曰先朝聖意旣有所在凡事舒遲實爲極好慈敎誠至當矣領議政沈煥之曰今伏承慈聖以先大王遺意爲敎推以物理人事允爲至當矣左議政李時秀曰先朝聖意旣如此姑徐之慈敎至當矣右議政徐龍輔曰先朝聖意旣如此無容更達矣大王大妃殿下敎曰諸議皆如此當姑徐爲之以此擧行
정조 24년 · 강
命內農圃內官拿處奉常寺位田屬之農圃更令度支量宜買取
정조 24년 · 목
奉常都提調徐龍輔啓言春間以本寺位田事因內農圃內官手本有査實稟處之命故自本寺卽爲草記未及承批矣聞月前農圃內官又爲手本謂以本寺庫直之不爲納稅至於移本司科治而蓋其本事旣已草記則毋論屬此屬彼惟當恭俟朝家之處分而已今乃不待結末肆然手本事體所在誠極可駭當該內官令該府拿處且以位田事言之本寺之筵稟買得果爲丁寧而事在年久文券不明如是相持徒傷體貌均是公田何論彼此且其都數本甚零瑣不須持難原田屬之農圃而本寺所用菁根係是祀享之需不可減縮請更令度支量宜買取從之
정조 24년 · 강
命勅使接見茶禮時御前器皿以磁器擧行
정조 24년 · 목
迎接都監堂上李書九啓言勅使接見時御前銀器皿例自尙方措備待令矣今番茶禮有異常時銀匙筋外請竝以磁器擧行從之
정조 24년 · 강
命三虞祭祝史具得魯令該府拿問
정조 24년 · 목
掌令閔慶世啓言孝元殿三虞祭享時祭監監察權熀以爲諸執事請入時祝史具得魯不卽入來莫重祭享將不及時至於改塡以弘文館入直金熙周後入來參班云臺監呈課旣如此則不可置而不論請祝史具得魯令該府拿問處之從之
정조 24년 · 강
推掌令閔慶世慶世引避賜批
정조 24년 · 목
承旨曺允遂啓言臺諫傳啓事體莫嚴而掌令閔慶世擧措顚錯奏語荒雜至於笏記展讀之境大損臺體請推考從之○慶世啓言臣離違闕庭十有餘年今登筵席神情怳惚奏對生疏至被承宣請推之擧其何敢晏然於臺次乎請命遞斥臣職批以勿辭退待物論
정조 24년 · 강
推兩司諸臺大司諫金啓洛司諫柳畊獻納李東埴正言尹之鉉李��大司憲李敬一執義張至冕掌令李安默持平韓翼鎭高廷鳳
정조 24년 · 목
承旨曺允遂啓言行公諸臺之不待請牌循例入參於賓筵曾有先朝定式而今日次對掌令閔慶世外無一人入來誠爲未安請行公諸臺竝推考從之
정조 24년 · 강
禮曹參判尹行恁陳疏乞遞賜批
정조 24년 · 목
疏略曰臣於向來持服之時伏奉先王宸翰鐫揭祖廟昭回雲漢光榮燭地歷覽簡策殊恩隆渥未有如此之盛者又侈溫諭夐越千右其略曰崇禎丙子以往爲皇朝死事之臣貤贈敎旨不書虜號者往往有之甚曠典也若後承則不然樹風尙敎之義豈亶使然哉特命寧遠伯諸孫援用貤贈敎旨之例如爾家人宜無不同焉臣稽首祗承且感且泣虔告先靈銘在心肺俛仰之間忽焉千古劍舃奠攀於喬山簪履尙記於故家每擎華誥血涕愈滋而時際巨創未敢煩瀆抱玆冤鬱愾然寤嘆適値胡使入京以臣待罪春官見差贊禮義當丐遞拜章呼籲因暴昔日所受者以備澄省倘蒙亟賜允可俾臣獲遂至願則不但在今日爲紹述之美事環海東血氣含生之倫其將奮義懷忠以壯國勢於萬億年之遠矣先正臣宋時烈進言若涉忌諱輒請留中亦乞聖照批以所請依施贊禮陞實
정조 24년 · 강
獻納李東埴上疏陳勉仍請拘囚罪人李漌嚴覈得情前咸鏡監司具㢞前甲山府使宋翼孝加屛裔之典嶺獄罪人胤宗萬億拿鞫得情該道左兵使李喆運右兵使閔光升施譴罷之典賜批
정조 24년 · 목
疏略曰臺端一步卽臣天塹暫膺雖緣事會仍冒有關廉防乞亟命鐫遞以安私分嗚呼纔經人神之震盪宗社之安危在此方當民庶之蘄向世道之升降在此我殿下苟於此時不加意着力於精一上工夫擇善固執自彊不息則諒闇恭默之中又安知無斯須間斷寒曝交至之慮嚴威之地忠直難於盡言哀毁之際便佞易於投隙伏願念玆在玆審小大來往之機炳邪正進退之漸毋恃群龍之夭矯深慮羸豕之躑躅使我大行大王三十年精察固守之大規模大義理嚴而又嚴明而益明焉若夫修身典學之方諴民勵俗之道大僚十條之箚閣臣三司之奏已悉其綱領如臣膚淺無容加勉而目今一陽初生泰運將回此正君子道長小人道消之時也肆我殿下以天地之心爲心亦不遠而復向者銓官之處分也霜雪雨露不逾時日繼寢洪樂佐除郡之命如日之更四方咸覩凡今臣庶孰不欣欣然相告擧仰大聖人施措之明正光大可以有辭於天下後世我東方億萬年無彊之休其基於斯而噫彼一種背馳之類抑獨何心曲護逆孼遽擬政注必欲漫漶我義理毁壞我隄防也且以李漌事言之乘國家不幸之會售渠輩無嚴之習跳出配所直入京城惟意偃便晏若平人而身爲道臣邑守褎然坐視恬不爲怪是可忍也孰不可忍也言念國綱不勝懍然寒心而私書又行眞贓自露此豈如漌家蟣蝨之屬所可自辦者也自北而來也守土之臣旣無不知之理設其不知不知亦罪也平時若嚴其防守當此擧國哀遑之日寧有是耶重關複防任其去來而莫之譏焉是果孰使之然也況其私書亦非無中自生脈絡所通必有暗地指揮者在而向來一臺章旣出於明義理嚴隄防之意則殿下何不特賜允可使公議獲伸細輩知懼也事係變異不可仍置臣謂拘囚罪人李漌嚴覈得情施以當律前咸鏡監司具㢞前甲山府使宋翼孝更加屛裔之典以嚴法紀斷不可已也噫今番嶺獄何其疏虞之甚也藉弘遠陳疏之說假王敦稱兵之謀卜夜擧事嘯聚狼藉指日犯都排布爛漫其禍心之醞釀凶圖之糾結決非一朝一夕之故而王章太寬盤覈未竟亂根自在網漏尙多其爲國家深遠慮當復如何至若胤宗則以劇賊親叔目見凶悖之擧少無驚動之意陽若禁止陰懷觀望此可謂在家不知乎僅免隨坐之律旋出萬億之招其平日綢繆之跡伊夜倡和之狀已不可掩而況彼萬億亦一凶逆之奴屬參聽豕突之謀助成鴟張之勢甘與永太同作前茅而及其發捕肆然逃躱其爲景昱之心腹玄慶之倀鬼尤灼灼明矣此等凶醜之徒豈可付之道臣遽然酌處有若尋常罪囚之草草勘斷者然哉金吾諸臣之執藝覆難亦出公憤而批旨不下懲討莫行此尤輿情之萬萬抑鬱者也且玄慶卽不過籠禽甕鼈而督捕數月尙未詗得如彼鎭閫又將焉用國綱所關亦不可無飭臣謂嶺獄時囚罪人胤宗萬億等竝令王府拿來設鞫得情快正典刑該道左兵使李喆運右兵使閔光升先施譴罷之典以警諸路宜矣批以首陳事當留意前北伯等事已經勘處嶺囚設鞫事不允左右兵使事姑觀來頭爲可爾其勿辭察職
정조 24년 · 강
遞左尹徐瀅修
정조 24년 · 목
以漢城府坐不坐單子敎以未肅拜亞尹許遞今日政差出
정조 24년 · 강
遞都總管具敏和李祖源副總管李集斗姜彝正李儒慶尹光普
정조 24년 · 목
都總府啓言今十一月二十四日仁政殿親臨迎勅時侍衛寶劍不可不備員而都總管具敏和李祖源未肅拜一員未差副總管李集斗姜彝正李儒慶俱有身病尹光普嫌不進將不得備員請令政院稟旨變通仍令該曹口傳差出以爲備員侍衛之地允之○政院啓言總管稟旨變通事允下矣合有變通之道何以爲之敎以竝許遞今日政差出
정조 24년 · 강
有政吏曹判書徐邁修兵曹判書金祖淳進
정조 24년 · 목
以尹行元爲承旨趙鎭寬爲刑曹判書權友仁爲樂安郡守尹光普爲左尹吳載熙趙尙鎭韓用龜爲都總管鄭大容韓用鐸申獻朝李潤謙爲副總管
정조 24년 · 강
迎接都監以勅行開閉門節次啓
정조 24년 · 목
該都監啓言卽接遠接使移文則開閉門節次在灣府時雖以打鼓打鍾援例知委沿路擧行則開門時鼓一打囉三吹閉門時鼓三打囉三吹而打鍾一款初不擧行云矣
정조 24년 · 강
迎接都監以通官持來縷緋疋數及分排邑名啓
정조 24년 · 목
該都監啓言卽接黃海監司牒報則二大通官自持來縷緋二十三疋分排各邑後邑名疋數修成冊上送故謄書以入○黃州天藍湯綃一疋安岳天藍湯綃一疋豊川靑天改只紬一疋鳳山灰色貼紋走紗一疋靑天花紋走紗一疋長淵粉紅改只紬一疋文化靑天改只紬一疋瑞興黑花紋走紗一疋靑天花紋湯綃一疋載寧黑花紋走紗一疋月白禾紬一疋新溪靑天改只紬一疋信川醬色貼紋改只紬一疋遂安靑天改只紬一疋兎山靑天改只紬一疋平山月白改只紬一疋延安醬色改只紬一疋谷山灰色野繭紬一疋金川粉紅改只紬一疋海州月白改只紬一疋松禾靑天改只紬一疋殷栗靑天改只紬一疋長連靑天改只紬一疋
정조 24년 · 강
訓鍊都監以迎勅習儀時闕內及屛門設布帳把守擧行啓
정조 24년 · 목
該都監啓言今二十一日迎勅習儀時闕內設布帳把守次軍三十名將校五人門外屛門八十四處設布帳把守次軍二百八十九名將七十五人竝除器械擧行而事畢後依例解送敎以禁雜等節各別嚴飭
정조 24년 · 강
禁衛營以勅使前排擧行事及屛門把守申飭啓
정조 24년 · 목
該營啓言因迎勅都監移文今此勅使前排大旗幟入京時本營擧行回還時總戎廳擧行矣依前例大五方旗五面中五方神旗五面淸道旗一雙黃門旗一雙金鼓旗一雙另擇奉持旗手勅行入京日自迎恩門至館所排立前導而右邊屛門七十一處哨官十五員別武士九人別騎衛十一人騎士三十六人京標下軍一百三十七名嚴飭定送率領把守而所經屛門則以布帳堅實防遮別定將校四人京標下軍三十名竝爲除器械另加申飭嚴禁雜人今二十一日習儀時亦依此擧行
정조 24년 · 강
冊封奏請使及告訃請諡使以下施賞有差
정조 24년 · 목
敎曰冊封奏請正使領議政李秉模廐馬一匹面給副使行護軍李集斗書狀官朴鍾淳幷加資譯官嘉義金在和嘉善洪宅褔折衝尹甲宗先來譯官前正李時觀軍官前萬戶南有憲前僉使金寅哲幷加資上通事以下依庚辰例捧傳旨○敎曰告訃兼請諡請承襲奏請正使綾城尉具敏和子弟中一人六品職除授奴婢七口田三十結副使行護軍鄭大容加資奴婢五口田二十結書狀官張至冕加資奴婢四口田十結賜給堂上譯官金倫瑞等五人別啓請譯官金在和幷加資奴婢中一口田三結賜給上通事二人質問通事一人淸譯一人押物通事一人先來軍官二人幷加資正副使書狀軍官及其餘譯官書寫官醫員依丙申例捧傳旨○敎曰政官牌招開政卽爲下批
정조 24년 · 목
行元不爲仕進敎以許遞今日政差出
정조 24년 · 강
命假注書李允謙汰去承旨曺允遂遞差
정조 24년 · 목
因內官金應齡拿處傳旨敎以奏御書字焉敢省劃書之乎當該注書汰去捧納承旨遞差
정조 24년 · 강
有政吏曹判書徐邁修
정조 24년 · 목
以李光益金履度爲承旨李顯道爲司諫李基憲李東萬爲持平金孝秀爲獻納李重蓮宋文述爲正言
정조 24년 · 강
命迎勅時參班申飭
정조 24년 · 목
備邊司啓言今日迎勅習儀時東西參班者絶少令政院捧現告重推來頭迎勅時一齊參班之意請更爲申飭允之
정조 24년 · 강
大提學洪良浩陳疏自引乞遞賜批
정조 24년 · 목
疏略曰臣於代撰之役不能自効聲罪之言發於臺閣而乃者憲臣李安默之章踵起加以厭說之目驅之罔赦之案噫臣老瞶無狀忱誠雖竭而文字不能取重於世事實已暴而言語猶未見孚於人莫非命也只自撫躬悼痛而已玆敢哀鳴於嚴廬之下伏乞亟刊臣文苑之銜仍刊去仕籍焉批以人言不必多卞卿其勿辭行公
정조 24년 · 강
掌令李安默以徐有隣疏辭陳疏自卞乞遞賜批
정조 24년 · 목
疏略曰徐有隣對卞之辭狠怒愼恚滿紙詬辱欲與辨說則誠呶呶不足汚耳渠疏中以其壬子疏懲討闡揚盛爲鋪張若能眞箇懲討眞箇闡揚則豈非可尙乎但其義理實是明義錄義理而先大王旣以徐有隣兄弟於明義錄義理別無樹立爲敎則渠雖曰懲討曰闡揚而皆虛僞而非眞正也臣非欲區區對辨而第臣官忝臺省未效覈奸之義徒貽取辱之羞自來情勢之外又添難冒之一端乞賜鐫改焉批以記注在矣爾其勿辭察職
정조 24년 · 강
拿處金孝眞朴宗和
정조 24년 · 목
政院啓言迎勅習儀時捧勅官副司果金孝眞初不待令所當重勘而本院請推外無他罰何以爲之乎敎以拿處司饔院啓言今番勅使接見茶禮時御前擧床差備前五衛將朴宗和屢促不來跡涉規避請令該府拿處允之